LIETUVOS RESPUBLIKOS SOCIALINĖS APSAUGOS IR DARBO MINISTRO

Į S A K Y M A S

DĖL VILNIAUS APSKRITIES RESOCIALIZACIJOS CENTRO PAVADINIMO PAKEITIMO IR NUOSTATŲ PATVIRTINIMO

2010 m. birželio 28 d. Nr. A1-309

Vilnius

Vadovaudamasis Lietuvos Respublikos biudžetinių įstaigų įstatymo (Žin., 1995, Nr. 104-2322; 2010, Nr. 15-699) 4 straipsnio 3 dalimi ir Lietuvos Respublikos Vyriausybės 2010 m. gegužės 26 d. nutarimu Nr. 627 „Dėl Įgaliojimų suteikimo Socialinės apsaugos ir darbo ministerijai įgyvendinti kai kurių biudžetinių įstaigų savininko teises ir pareigas“ (Žin., 2010, Nr. 62-3064):

1. P a k e i č i u Vilniaus apskrities Resocializacijos centro pavadinimą: vietoje Vilniaus apskrities Resocializacijos centro – Vaiko ir motinos globos namai „Užuovėja“.

2. T v i r t i n u Vaiko ir motinos globos namų „Užuovėja“ nuostatus (pridedama).

3. N u s t a t a u, kad šis įsakymas įsigalioja 2010 m. liepos 1 d.

socialinės apsaugos ir darbo ministras	Donatas Jankauskas

PATVIRTINTA

Lietuvos Respublikos

socialinės apsaugos ir darbo ministro

2010 m. birželio 28 d. įsakymu Nr. A1-309

VAIKO IR MOTINOS GLOBOS NAMŲ „UŽUOVĖJA“ NUOSTATAI

I. BENDROSIOS NUOSTATOS

1. Vaiko ir motinos globos namai „Užuovėja” (toliau vadinama – globos namai) yra įstaiga prie Lietuvos Respublikos socialinės apsaugos ir darbo ministerijos (toliau vadinama – Socialinės apsaugos ir darbo ministerija), kurios paskirtis yra užtikrinti trumpalaikę (ilgalaikę) socialinę globą, ugdymo ir socialines paslaugas be tėvų globos likusioms nepilnametėms ir jų vaikams, kurioms nustatyta laikinoji ar nuolatinė globa (rūpyba), arba laikinai globos namuose apgyvendintoms nepilnametėms motinoms ir jų vaikams tol, kol bus išspręstas jų grąžinimo tėvams arba globos (rūpybos) nustatymo klausimas.

2. Globos namai savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos civiliniu kodeksu (Žin., 2000, Nr. 74-2262), Lietuvos Respublikos vaiko teisių apsaugos pagrindų įstatymu (Žin., 1996, Nr. 33-807), Lietuvos Respublikos socialinių paslaugų įstatymu (Žin., 2006, Nr. 17-589), kitais Lietuvos Respublikos Vyriausybės nutarimais, Ministro Pirmininko potvarkiais, Lietuvos Respublikos socialinės apsaugos ir darbo ministro (toliau vadinama socialinės apsaugos ir darbo ministras) įsakymais, kitais teisės aktais ir šiais Nuostatais.

3. Globos namai yra viešasis juridinis asmuo, turintis sąskaitas banke ir antspaudą su Lietuvos Respublikos valstybės herbu bei savo pavadinimu. Globos namų buveinės adresas: Palydovo g. 29A, LT-11107 Vilnius, Lietuvos Respublika.

4. Globos namai yra biudžetinė įstaiga, finansuojama iš Lietuvos Respublikos valstybės ir savivaldybių biudžetų. Globos namams finansuoti gali būti naudojamos ir kitos teisės aktų nustatyta tvarka gautos lėšos.

5. Globos namų savininkė yra valstybė. Globos namų savininko teises ir pareigas įgyvendina Socialinės apsaugos ir darbo ministerija. Socialinės apsaugos ir darbo ministerijos kompetenciją įgyvendinant globos namų savininko teises ir pareigas nustato Lietuvos Respublikos biudžetinių įstaigų įstatymas (Žin., 1995, Nr. 104-2322; 2010, Nr. 15-699) ir kiti teisės aktai.

6. Globos namų viešieji pranešimai skelbiami globos namų interneto tinklalapyje.

7.Globos namų nuostatai keičiami Lietuvos Respublikos biudžetinių įstaigų įstatymo nustatyta tvarka.

8.Globos namai yra globojamo (rūpinamo) vaiko atstovas pagal įstatymą, turintis įstatymų nustatyta tvarka užtikrinti be tėvų globos likusiam vaikui globą (rūpybą), ginti jo teises bei teisėtus interesus ir atstovauti jam.

II. globos namų veiklos tikslai IR FUNKCIJOS

9. Svarbiausieji globos namų veiklos tikslai yra:

9.1. teikti socialinę globą nepilnametėms motinoms iki 18 metų, o jei nepilnametė motina mokosi pagal bendrojo lavinimo programą ar formaliojo profesinio mokymo programą – iki 21 metų ir jų vaikams (kol jie gyvena kartu su motina);

9.2. parengti nepilnametę motiną savarankiškam gyvenimui ir integracijai visuomenėje;

9.3. užtikrinti be tėvų globos likusiam vaikui globą (rūpybą), ginti vaiko asmenines, turtines teises ir teisėtus interesus;

9.4. sudaryti nepilnametėms motinoms ir jų vaikams artimas šeimos aplinkai gyvenimo sąlygas, atitinkančias jų amžių, sveikatą ir brandą;

9.5. užtikrinti teikiamų socialinių ir ugdymo paslaugų kokybę;

9.6. rengti nepilnametes motinas savarankiškam gyvenimui ir integracijai visuomenėje, kad jos jaustųsi atsakingomis už savo vaikų auklėjimą, ugdymą ir jų gerovę.

10. Globos namai, siekdami įgyvendinti jiems nustatytus veiklos tikslus, atlieka šias funkcijas:

10.1. vertina individualius nepilnametės motinos ir jos vaiko poreikius, sudaro ir įgyvendina individualaus ugdymo ir socialinių paslaugų teikimo planus;

10.2. ugdo nepilnametės motinos pozityvios tėvystės įgūdžius, rūpinasi jos dvasiniu ir fiziniu ugdymu, skatina fizinę, psichinę bei socialinę brandą, ugdo pilietiškumą, dorinius, šeiminius, darbinius, socialinius, sveikos gyvensenos ir higienos įgūdžius;

10.3. sudaro teisės aktų nustatyta tvarka tinkamas sąlygas globojamai (rūpinamai) nepilnametei gyventi kartu su savo vaiku ir dalyvauti jį auklėjant;

10.4. bendradarbiauja su Socialinės apsaugos ir darbo ministerija, Socialinių paslaugų priežiūros departamentu prie Socialinės apsaugos ir darbo ministerijos, Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos ir kitomis valstybės ir savivaldybių institucijomis ir įstaigomis, taip pat kitomis šalies ir tarptautinėmis organizacijomis, spręsdami socialinės globos organizavimo ir teikimo, globėjų (rūpintojų) paieškos bei įvaikinimo klausimus;

10.5. bendradarbiauja su nepilnametės motinos tėvais bei kitais jos artimaisiais giminaičiais, siekdami atkurti ar palaikyti tarpusavio ryšius, sudarančius prielaidas jai gyventi savarankiškai;

10.6. bendradarbiauja su švietimo bei mokymo įstaigomis, nepilnametės motinos mokymo(-si) ar profesijos įgijimo klausimais;

10.7. teikia kūdikiams sveikatos priežiūros paslaugas;

10.8. teisės aktų nustatyta tvarka administruoja globotinių turtą, tvarko iš globojamų (rūpinamų) vaikų turto gaunamų pajamų ir išlaidų apskaitą;

10.9. teisės aktų nustatyta tvarka patikėjimo teise valdo, naudoja valstybės turtą ir juo disponuoja;

10.10. vykdo organizacinę, ūkinę ir finansinę globos namų veiklą;

10.11. užtikrina valstybės biudžeto ir kitų lėšų efektyvų panaudojimą pagal paskirtį, materialinių vertybių apskaitą;

10.12. teisės aktų nustatyta tvarka veda buhalterinę apskaitą ir ruošia statistines ataskaitas;

10.13. atlieka kitas įstatymų, Lietuvos Respublikos Vyriausybės nutarimų ir kitų teisės aktų nustatytas funkcijas.

III. globos namų TEISĖS

11. Globos namai, vykdydami savo funkcijas, turi teisę:

11.1. nustatyta tvarka gauti iš valstybės ir savivaldybių institucijų ir įstaigų, kitų juridinių asmenų, fizinių asmenų informaciją ir pasiūlymus globos namų kompetencijos klausimais;

11.2. pasitelkti kitų įstaigų (jų vadovų sutikimu) atstovus, specialistus ir sudaryti bendras komisijas (darbo grupes) globos namų kompetencijai priskirtiems klausimams spręsti;

11.3. pagal kompetenciją teisės aktų nustatyta tvarka sudaryti sutartis;

11.4. Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka gauti paramą uždaviniams ir funkcijoms įgyvendinti;

11.5. naudotis kitomis įstatymų ir kitų teisės aktų nustatytomis teisėmis.

IV. globos namų VEIKLOS ORGANIZAVIMAS

12. Globos namų veikla organizuojama vadovaujantis metiniais veiklos planais, remiantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879), ir skelbiamais globos namų interneto tinklalapyje.

Globos namų administracijos padalinių veikla reguliuojama globos namų direktoriaus tvirtinamomis globos namų darbo tvarkos taisyklėmis, globos namų struktūrinių padalinių nuostatais, darbuotojų pareigybių aprašymais.

13. Globos namams vadovauja direktorius, kurį konkurso būdu į pareigas priima ir iš jų atleidžia socialinės apsaugos ir darbo ministras teisės aktų nustatyta tvarka. Globos namų direktorius yra tiesiogiai pavaldus ir atskaitingas socialinės apsaugos ir darbo ministrui.

14. Globos namų direktorius:

14.1. vykdo Lietuvos Respublikos biudžetinių įstaigų įstatymo jam nustatytas pareigas;

14.2. leidžia įsakymus, organizuoja ir kontroliuoja jų vykdymą;

14.3. organizuoja globos namų darbą, kad būtų įgyvendinami globos namų uždaviniai ir atliekamos nustatytos funkcijos;

14.4. užtikrina, kad būtų laikomasi įstatymų, kitų teisės aktų ir šių Nuostatų;

14.5. atsako už globos namų uždavinių įgyvendinimą bei funkcijų atlikimą;

14.6. pagal kompetenciją sudaro sutartis globos namų uždaviniams įgyvendinti ir funkcijoms atlikti;

14.7. tvirtina:

14.7.1. globos namų struktūrą, darbuotojų pareigybių sąrašą, bazinės mėnesinės algos koeficientus, neviršydamas darbo užmokesčiui nustatytų lėšų;

14.7.2. globos namų darbo tvarkos taisykles, struktūrinių padalinių nuostatus, pareigybių aprašymus;

14.7.3. globos namų metinius veiklos planus;

14.8. teisės aktų nustatyta tvarka priima į darbą ir atleidžia iš jo globos namų darbuotojus;

14.9. teisės aktų nustatyta tvarka skatina globos namų darbuotojus, skiria drausmines nuobaudas, atlieka kitas personalo valdymo funkcijas;

14.10. disponuoja globos namams skirtomis lėšomis ir vykdo su tuo susijusias finansines operacijas, pasirašo banko čekius, įgaliojimus ir kitus dokumentus;

14.11. Lietuvos Respublikos teisės aktų nustatyta tvarka atstovauja globos namams valstybės ir savivaldybių institucijose ir įstaigose, taip pat santykiuose su kitais šalies ar užsienio fiziniais ir juridiniais asmenimis;

14.12. užtikrina racionalų ir taupų lėšų ir turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

14.13. atsako už buhalterinės apskaitos organizavimą, ataskaitų rinkinių pagal Lietuvos Respublikos viešojo sektoriaus atskaitomybės įstatymo (Žin., 2007, Nr. 77-3046) ir kitų teisės aktų reikalavimus rengimą bei pateikimą nustatytu laiku;

14.14. atlieka kitas įstatymų ir kitų teisės aktų jam nustatytas funkcijas.

15. Globos namų direktoriaus pavaduotoją (-us) į pareigas priima ir iš jų atleidžia globos namų direktorius Lietuvos Respublikos darbo kodekso (Žin., 2002, Nr. 64-2569) nustatyta tvarka. Globos namų direktoriaus pavaduotojai yra tiesiogiai pavaldūs ir atskaitingi globos namų direktoriui.

16. Globos namų direktoriaus pavaduotojas (-ai):

16.1. koordinuoja ir kontroliuoja globos namų uždavinių įgyvendinimą ir funkcijų atlikimą pagal globos namų direktoriaus jam nustatytą kompetenciją;

16.2. atlieka kitas globos namų direktoriaus įsakymais ir kitais teisės aktais nustatytas funkcijas.

17. Globos namų direktoriaus laikinai nesant (ligos, atostogų, komandiruotės ir kitais atvejais), jo funkcijas vykdo globos namų direktoriaus pavaduotojas, paskirtas globos namų direktoriaus įsakymu.

18. Globos namų darbuotojų priėmimo į darbą ir atleidimo iš jo, taip pat darbo užmokesčio jiems mokėjimo tvarką bei sąlygas nustato Lietuvos Respublikos darbo kodeksas, kiti įstatymai ir teisės aktai.

V. globos namų Vidaus administravimo KONTROLĖ

19. Globos namų vidaus auditą atlieka Socialinės apsaugos ir darbo ministerijos Vidaus audito skyrius.

20. Globos namų valstybinį (finansinį (teisėtumo) ir veiklos) auditą atlieka Lietuvos Respublikos valstybės kontrolė.

VI. BAIGIAMOSIOS NUOSTATOS

21. Globos namai gali būti pertvarkomi, reorganizuojami ir likviduojami įstatymų ir kitų teisės aktų nustatyta tvarka.

_________________